
РЕШЕНИЕ
ЗА ПРЕКРАТЯВАНЕ НА ПРОИЗВОДСТВО
№ РП-259-19-022
	Днес, 05.06.2019г., Комисията за противодействие на корупцията и за отнемане на незаконно придобитото имущество /КПКОНПИ/, в състав:
Заместник - председател: Антон Славчев
Член: Пламен Йоцов
	Член: Силвия Къдрева 
У С Т А Н О В И:
Производството е образувано по реда на чл.71, ал.1, пр.1 от Закона за противодействие на корупцията и за отнемане на незаконно придобитото имущество (ЗПКОНПИ) и е образувано въз основа на сигнал с рег. № ЦУ01/С-259/10.04.2019г.
Същият е против А.К.П., заместник-директор на 78 Средно училище „***“, гр. Банкя, Община С., Област София-град и председател на Сдружение „***“. 
По същество в сигнала се твърди, че А.П. е заместник-директор на 78 Средно училище „***“, гр. Б. и председател на Сдружение „***“, регистрирано по Закона за юридическите лица с нестопанска цел, осъществяващо дейност в сградата на училището. Чрез сдружението се дават частни уроци на учениците в учебно време, използват се преподаватели от училището и материалната база на училището без сключен договор. За уроците се издават фискални бонове от заместник директора, чрез касов апарат регистриран на името на сдружението.
Към сигнала са приложени: 3 бр. листа с копия на фискални бонове. 
В хода на проверката по сигнала Комисията установи следното от фактическа страна:
От твърденията в сигнала се установява, че А.П. e заместник-директор на 78 Средно училище „***“, гр. Б., Община С., Област София-град. От направена справка в Търговски регистър и регистър Булстат се установи, че А.П. е бил управител на Сдружение „***“ в периода 10.06.2015г. до 14.05.2019г.
При така изяснената фактическа обстановка Комисията установи следното от правна страна:
Предпоставките за започване на производството за установяване на конфликт на интереси са уредени в чл.47, ал.1 и чл.48, ал.1 от ЗПКОНПИ – сигналът се подава в писмена форма и съдържа: три имена, единен граждански номер, адрес, телефон, факс и електронен адрес, дата на подаване на сигнала и подпис на подателя; имената на лицето, срещу което се подава сигнала и заеманата от него висша публична длъжност; данни за твърдяно нарушение на ЗПКОНПИ, като място и период на извършване на нарушението и описание на деянието, както и позоваване на документи или други източници, които съдържат информация, подкрепяща изложеното в сигнала. При наличието на посочените предпоставки Комисията е длъжна да започне, проведе и приключи производство, спазвайки принципа на служебното начало, съгласно чл.9 от АПК. При липсата на предвидените в закона условия производството следва да се прекрати.
Видно от чл.52 от ЗПКОНПИ наличието на лице, заемащо висша публична длъжност по смисъла на чл.6 от ЗПКОНПИ, е задължителна предпоставка за Комисията да разгледа и да се произнесе по сигнал за установяване на конфликт на интереси. 
В настоящия случай сигналът е подаден срещу лице, което не попада в обхвата на лицата, заемащи висша публична длъжност по смисъла на чл. 6 от ЗПКОНПИ. Съгласно твърденията в сигнала и направената справка в Регистър Булстат и Търговски регистър А.П. е заместник-директор на 78 Средно училище „***“, гр. Б. и е бил управител на Сдружение „***“. В тези си качества същият не е лице, заемащо висша публична длъжност по смисъла на чл.6, ал.1, т.1 - 50 от ЗПКОНПИ.
Наличието на лице, заемащо висша публична длъжност е съществена материалноправна предпоставка за провеждане на производството пред Комисията за противодействие на корупцията и за отнемане на незаконно придобитото имущество, за която тя следи служебно. Липсата на тази предпоставка – субект, или лице, заемащо висша публична длъжност, срещу което да се проведе административното производство, се явява пречка за разглеждане на постъпилия сигнал и е основание за прекратяване на настоящото производство.
Предвид гореизложеното, на основание чл.27, ал.2, т.6 от АПК във вр. с чл.6, ал.1 от Закона за противодействие на корупцията и за отнемане на незаконно придобитото имущество, Комисията за противодействие на корупцията и за отнемане на незаконно придобитото имущество
РЕШИ:
ПРЕКРАТЯВА производството по сигнал с рег. № ЦУ01/С-259/10.04.2019г., насочен против А.К.П., ЕГН ***, заместник-директор на 78 Средно училище „***“, гр. Б., Община С., Област София-град и председател на Сдружение „***“.
ПРЕПРАЩА сигнала на директора на 78 Средно училище „***“, гр. Б., Община С., Област София-град, за предприемане на необходимите действия по компетентност.
След приключване на проверката по сигнала директора на 78 Средно училище „***“, гр. Б., Община С., Област София-град следва да уведоми КПКОНПИ за резултатите от същата.
Препис от Решението да се изпрати ведно с цялата административна преписка на Софийска градска прокуратура, с оглед преценка за реализиране на правомощията по чл.76, ал.2 от ЗПКОНПИ.
С РЕШЕНИЕТО ДА БЪДЕ ЗАПОЗНАТА дирекция „Противодействие на корупцията“. 
КОМИСИЯ:
Заместник - председател:………………/Антон Славчев/
Член:…………………...……………....…/Пламен Йоцов/
Член:…………………………………..../Силвия Къдрева/

